Broj: 533/2022

Sarajevo, 03.08.2022.

**ZAPISNIK**

3. sjednice Upravnog odbora Rukometnog saveza Bosne i Hercegovine

Dana 03.08.2022. godine u prostorijama Rukometnog saveza BiH, u Sarajevu održana je 3. sjednica Upravnog odbora Rukometnog saveza Bosne i Hercegovine, sa početkom u 12:00 sati.

**Sjednici su prisustovali:**

* Gosp. Kenan Magoda
* Gosp. Slobodan Zadro
* Gosp. Zoran Trlin
* Gosp. Dario Pušić
* Gosp. Branko Vukojević
* Gosp. Vladimir Branković
* Gosp. Darko Savić
* Gosp. Stevan Bekan
* Gosp. Nedim Musić

**Članovi UO RS BIH koji nisu mogli prisustovati sjednici dostavili su svoju punomoć:**

* Gosp. Haris Galijašević je svoju punomoć dao gosp. Magoda Kenanu;
* Gosp. Emir Dautović je svoju punomoć dao gosp. Magoda Kenanu;
* Gosp. Nedeljko Perišić je svoju punomoć dao gosp. Branković Vladimiru;

Sjednici su, na poziv predsjednika RS BiH, gosp. Magode prisustovali i komesari takmičenja Premijer lige BiH, gosp. Alija Hasić i gosp. Aleksandar Vrhovac.

Za sjednicu je predložen slijedeći:

**D N E V N I R E D**

1. Usvajanje zapisnika sa prethodne sjednice;

2. Razmatranje i usvajanje propozicija takmičenja za sezonu 2022/23;

3. Izvlačenje parova za takmičarsku sezonu 2022/23;

4. Odluka o registrovanju i licenciranju (nosioci i rokovi);

5. Prijedlog odluke u vezi organizacije sudijskih i trenerskih seminara;

6. Odluka o organizaciji dvomeča susreta ženske reprezentacije protiv selekcije Grčke;

7. Informacija o obavljenim razgovorima sa selektorom ženske seniorske reprezentacije;

8. Informacija o obavljenim razgovorima u vezi arbitražnog postupka bivšeg selektora Obrvana;

9. Informacija o obavljenim razgovorima sa kandidatom za funkciju selektora muške reprezentacije;

10. Informacija o aktivnostima oko sprovedbe skupštinskih odluka u Ministarstvu pravde BiH;

11. Informacija o obavljenim razgovorima sa kandidatom za funkciju generalnog sekretara RS BiH;

12. lzbor članova stalnih komisija RS BiH;

13. Informacija i usvajanje načina finansijskog funkcionisanja saveza za narednu sezonu;

14. Informacije o dužnicima saveza i zauzimanje stava po istom;

15. Odluka o parametrima koje treba da sadrži ponuda za održavanja elektronske baze podataka, web stranice i aplikacije;

16. Razmatranje angažovanja pravnog zastupnika saveza;

17. Razmatranje zapošljavanja još jednog službenika saveza;

18. Informacije o prostorijama saveza;

19. Razno.

Gosp. Kenan Magoda je pozdravio prisutne, te se zahvalio na dolasku, te je konstantovano da je ostvaren kvorum potreban za rad i odlučivanje UO RS BIH.

**Add 1: Usvajanje zapisnika sa prethodne sjednice;**

***Zaključak: UO RS BiH je jednoglasno usvojio zapisnik sa 2. sjednice Upravnog odbora RS BiH, održane 12.07.2022. godine.***

**Add 2:** **Razmatranje i usvajanje propozicija takmičenja za sezonu 2022/23;**

Komesari takmičenja Premijer lige za muškarce i žene, gosp. Alija Hasić i gosp. Aleksandar Vrhovac su ranije dostavili prijedloge Propozicija takmičenja za sezonu 2022/2023. Navedeni prijedlozi su poslati klubovima Premijer lige BiH na javnu raspravu.

U okviru javne rasprave prijedloge i primjedbe je dostavio gosp. Nedim Musić, ispred RK Gračanica i gosp. Darko Savić, te je gosp. Zoran Trlin usmeno iznio svoje primjedbe na sjednici UO RS BiH.

***Zaključak: Upravni odbor RS BiH usvaja Propozicije takmičenja za Premijer ligu BiH za sezonu 2022/2023, sa usvojenim izmjenama u određenim članovima, kako slijedi:***

* Potrebno upisati tačan datum usvajanja Propozicija takmičenja;
* Tekst člana 1. Propozicija takmičenja za Premijer ligu glasi:

*Ovim Propozicijama takmičenja (u daljem tekstu Propozicije) određuje se oblik takmičenja u Premijer ligi za muške ekipe (u daljnjem tekstu PLM), koju organizuje Rukometni savez Bosne i Hercegovine (u daljnjem tekstu RS BIH).*

*Propozicije takmičenja (nakon usvajanja) će biti objavljene na zvaničnoj web stranici RS BiH:* [*www.rukometnisavezbih.com*](http://www.rukometnisavezbih.com)*.*

*Propozicijama se određuju prava i obaveze, te konačan poredak svih učesnika u takmičenju.*

* Tekst člana 3. Propozicija takmičenja za Premijer ligu glasi:

*Sve ekipe su dužne najkasnije petnaest /15/ dana prije početka takmičenja, prijaviti RS BiH, dvoranu za igranje utakmica PLM, kao i rezervnu dvoranu, koje su registovane od strane RS BiH.*

*Sve dvorane moraju biti dekorisane zastavama Bosne i Hercegovine i RS BiH, dimenzija 2x1 metar.*

*Ekipa domaćin utakmice, koja priređuje utakmicu u registrovanoj sportskoj dvorani, koja u trenutku odigravanja utakmice ne ispunjava uslove iz stava 2. ovog člana, kaznit će se novčanom kaznom.*

* ***UO RS BiH imenuje ad-hoc komisiju u sastavu: Alija Hasić, Aleksandar Vrhovac i Zdenko Alpeza te se zadužuje komisija da obiđe dvorane koje su klubovi prijavili za igranje utakmica Premijer lige BiH i utvrde da li ispunjavaju kriterije u skladu sa članom 4. Propozicija takmičenja Premijer lige BiH za sezonu 2022/2023.***
* Tekst člana 5. Propozicija takmičenja za Premijer ligu glasi:

*U gledalištu i na terenu sportske dvorane u vrijeme organizacije utakmice je zabranjeno pušenje. Ekipa koja ne ispuni uslove iz odredbe stava 1.ovog člana, kaznit će se novčanom kaznom.*

* Tekst člana 10. Propozicija takmičenja za Premijer ligu za žene glasi :

*Utakmice se igraju prema utvrđenom i usvojenom Kalendaru takmičenja u redovnim terminima:*

***Subota – od 15:00 do 20:00 sati***

***Nedjelja – od 13:00 do 17:00 sati***

*i*

***Srijeda - od 17,00 do 20,00 sati****, odgođene utakmice i utakmice koje su predviđene Kalendarom takmičenja za igranje srijedom.*

* Druga rečenica člana 10. Propozicija takmičenja za Premijer ligu glasi:

*Uz saglasnost obje ekipe i odluke Komesara takmičenja, utakmice se mogu igrati i drugim terminima ukoliko postoje opravdani razlozi za to, te ako su obje prijavljene dvorane domaćina zauzete, što isti mora dokazati pisanim putem, a konačnu odluku o igranju donosi Komesar.*

* Tekst člana 13. Propozicija takmičenja za Premijer ligu glasi:

*Visinu i način uplate kotizacije iz stava 1. ovog člana se određuje odlukom UO RS BiH.*

*Ekipa koja ne uplati kotizaciju iz stava 1. ovog člana u vremenskom roku i na način koji je odredio UO RS BiH, ne može sudjelovati u takmičenju.*

*Za takmičarsku sezonu 2022/2023 visina kotizacije za muške ekipe je 5.000,00 KM po ekipi.*

*Kotizacija se uplaćuje u dva navrata:*

* *Iznos u visini 2.500,00 KM sedam (7) dana prije početka jesenjeg dijela takmičenja;*
* *Iznos u visini 2.500,00 KM sedam (7) dana prije početka proljetnog dijela takmičenja.*

*Za takmičarsku sezonu 2022/2023 visina kotizacije za ženske ekipe je 3.000,00 KM po ekipi.*

*3.000,00 KM po ekipi*

*Kotizacija se uplaćuje u dva navrata:*

* *Iznos u visini 1.500,00 KM sedam (7) dana prije početka jesenjeg dijela takmičenja;*
* *Iznos u visini 1.500,00 KM sedam (7) dana prije početka proljetnog dijela takmičenja.*

*Za kompletnu realizaciju i kontrolu pravovremenog izvršavanja uplata gore navedenih iznosa zadužena je kancelarija RS BiH, a Generalni sekretar je u obavezi pisanim informacijama redovno* izvještavati članove UO RS BiH, te Komesara takmičenja o izvršavanju istih.

* Tekst člana 14. Propozicija takmičenja za Premijer ligu glasi:

*Visina taksi službenih lica za sezonu 2022/2023:*

* *Delegat/kontrolor 300,00 KM*
* *Sudijski par (2 x 280,00 KM) 560,00 KM*
* *Mjerilac vremena/zapisničar (2 x 20,00) 40,00 KM*
* *Ukupno: 900,00 KM*
* Tekst člana 16. Propozicija takmičenja za Premijer ligu glasi:

*Obaveze Komesara su da:*

* *predlaže Upravnom odboru Propozicije takmičenja najkasnije šezdeset (60) dana prije početka takmičarske sezone,*
* *neposredno upravlja takmičenjima na osnovu Propozicija takmičenja i Pravilnika o organizaciji takmičenja RS BiH,*
* *vrši delegiranje službenih osoba,*
* *odlučuje o svim pitanjima u vezi sa takmičenjem u prvom stepenu,*
* *odlučuje o kaznama u prvom stepenu,*
* *Pokreće disciplinske postupke i donosi odluke u prvom stepenu,*
* *određuje utakmice visokog rizika,*
* *registruje utakmice,*

*radi i druge poslove i zadatke u svrsi uspješnog provođenja takmičenja.*

* Tekst člana 18. Propozicija takmičenja za Premijer ligu glasi:

*Komesar ima pravo donijeti odluku, u cilju apsolutne regularnosti takmičenja, da se sve ili određene utakmice posljednja tri (3) kola, igraju istog dana i u isto vrijeme, o čemu mora obavijestiti sve učesnike takmičenja.*

* U članu 22. Propozicija takmičenja potrebno upisati ispravne nazive klubova.
* Tekst člana 23. Propozicija takmičenja za Premijer ligu glasi:

*Zapisnik mora biti sačinjen i potpisan 30 min prije početka utakmice od strane službenih predstavnika, ljekara ili medicinskog tehničara.*

*Zapisnik se sačinjava u prisustvu:*

* *službenih predstavnika ekipa,*
* *delegata,*
* *sudija,*
* *zapisničara i mjerioca vremena i*
* *ljekara / medicinskog tehničara.*

*Nakon završene utakmice zapisnik potpisuju službene osobe ekipa, ljekar/zdravstveni radnik, mjerilac vremena, zapisničar, sudije i delegat.*

*Izvještaj uz zapisnik se potpisuje nakon odigrane utakmice, a službeni predstavnici ekipa, sudije i delegat mogu da daju eventualni kraći komentar sa utakmice ukoliko to smatraju potrebnim.*

*Ekipa čiji pripadnik ne potpiše zapisnik svojom voljom, kaznit će se novčanom kaznom.*

* Tekst člana 24. Propozicija takmičenja za Premijer ligu glasi:

*Prije početka utakmice službeni predstavnik ekipe obavezno daje na uvid delegatu službeni spisak trenera s licencom za takmičarsku godinu koja je u toku, koja se nalazi na službenom spisku licenciranih trenera ovjeren od strane RS BiH i objavljen na službenoj web stranici saveza.*

*Ekipa mora nastupati sa licenciranim trenerom u skladu sa RINCK konvencijom, koji posjeduje propisanu licencu , ili sa privremeno licenciranim trenerom.*

* Tekst člana 27. Propozicija takmičenja za Premijer ligu glasi:

*Licence za takmičarsku sezonu izdaje kancelarija RS BiH, u skladu sa Registracionim pravilnikom RS BiH.*

*Licence za sudije i delegate izdaju članice RS BiH.*

*RS BiH (kancelarija) je dužna prije početka takmičarske sezone objaviti na web stranici RS BiH Službeni registar svih licenciranih igrača i službenih lica za takmičarsku sezonu.*

* Tekst člana 34. Propozicija takmičenja za Premijer ligu glasi:

*Ekipa, domaćin utakmice,* ***mora*** *najkasnije sedamdeset dva (72) sata prije početka utakmice elektronskom poštom, fax-om obavijestiti o datumu i vremenu početka utakmice:*

* *gostujuću ekipu i navesti boju svojih dresova i boju golmanskih dresova,*
* *delegata,*
* *sudije,*
* *Komesara takmičenja.*

*Ekipa koja ne postupi u skladu sa odredbom stava 1. ovog člana, kaznit će se novčanom kaznom.*

* Tekst člana 37. Propozicija takmičenja za Premijer ligu glasi:

*Početak utakmice određuje ekipa, domaćin utakmice u skladu sa Propozicijama.*

* Tekst člana 43. Propozicija takmičenja za Premijer ligu glasi:

*Ekipa, domaćin utakmice, je odgovorna za nered u kojem učestvuju gledaoci, za napad gledalaca na učesnike utakmice, što se smatra slabo pripremljenom utakmicom, pa učinjenu radnju delegat mora opisati u Izvještaju uz zapisnik utakmice i poduzeti odgovarajuće mjere.*

*Ekipa, domaćin utakmice, je odgovorna za ispade gledalaca, za neprimjereno skandiranje i bacanje raznih predmeta u igralište, što se smatra slabo pripremljenom utakmicom, pa učinjenu radnju delegat mora opisati u Izvještaju uz zapisnik utakmice i poduzeti odgovarajuće mjere.*

*Ekipa domaćin odgovorna je ukoliko su gledaoci u kontaktu sa ogradom ili krećući se uz ogradu na bilo koji način ometaju igrače i službena lica, što se takođe smatra slabo organizovanom utakmicom, pa učinjenu radnju delegat mora opisati u Izvještaju uz zapisnik utakmice i poduzeti odgovarajuće mjere.*

***Ekipa odgovorna za radnju iz stava 1., 2. i 3. ovog člana ili prekid utakmice, kaznit će se novčanom i vremenskom (zavisno od težine incidenta) kaznom zabrane nastupa u dvorani od jedne do šest utakmica.***

* Tekst člana 47. Propozicija takmičenja za Premijer ligu glasi:

*Ekipa, domaćin utakmice, mora osigurati live streaming utakmice, a isto tako i svakom rukometnom klubu omogućiti nesmetano snimanje utakmice.*

*Live prijenos utakmice se mora raditi profesionalno i nepristrasno, sa upotrebom tehnike koja omogućava praćenje toka live prijenosa utakmice po satima, minutama  i sekundama i trenutnim rezultatom u HD kvaliteti.*

*Live prijenos utakmice mora započeti sa izlaskom igrača na teren, uz praćenje toka utakmice od početka do kraja prvog poluvremena, odnosno do odlaska igrača u svlačionicu.*

*Nastavak live prijenosa započinje ponovnim izlaskom na teren igrača radi igranja drugog poluvremena i traje sve dok se utakmica ne završi.*

*Live prijenos  ne može prestati dok se svi igrači, sudije i službene osobe ne udalje sa terena.*

*Tijekom live prijenosa  ne smije biti nikakvih prekida.Ekipa, domaćin utakmice, mora osigurati sve uslove za snimanje  utakmice snimatelju kojeg ovlasti RS BiH.*

*Ekipa, domaćin utakmice, obavezna je omogućiti javni uvid u kompletnu utakmicu do zaključenja takmičarske sezone.*

*Ekipa gostiju snimanje utakmice mora najaviti ekipi domaćinu najkasnije četrdeset osam (48) sati prije igranja utakmice i to u pismenom obliku.*

*Ekipa je dužna svaku utakmicu postaviti na svoj Youtube kanal i kao takva da bude vidljiva svima do okončanja sezone.*

*Ekipa koji* ne ispuni obaveze predviđene odredbama ovog člana, kaznit će se  novčanom kaznom.

* Tekst člana 49. Propozicija takmičenja za Premijer ligu glasi:

*U zapisnik sa utakmice obavezno se upisuju:*

* *Broj lige i broj utakmice,*
* *Broj klubova,*
* *Broj licence, broj dresa, PREZIME i IME igrača,*
* *Broj licence PREZIME i IME svih službenih predstavnika,*
* *PREZIME i IME sudija, delegata, zapisničara, mjerioca vremena,*
* *PREZIME, IME i MATIČNI BROJ ljekara/zdravstvenog radnika,*
* *PREZIME,IME i MATIČNI BROJ Glavnog dežurnog.*

*Jedan od službenih predstavnika mora biti službeni predstavnik ekipe. On ima pravo uljudno sarađivati sa službenim osobama za zapisničkim stolom.*

*Ekipa* ***MORA*** *imati službenog predstavnika ekipe.*

*.*

*Za uredno sastavljanje zapisnika odgovoran je delegat utakmice i isti će biti kažnjen u skladu sa ovim propozicijama ukoliko zapisnik ne bude popunjen prema uputstvima.*

* Tekst člana 53. Propozicija takmičenja za Premijer ligu glasi:

*Svaka ekipa ima pravo, prema Odluci UO RS BiH, izuzeti od suđenja dva /2/ sudijska para i dva /2/ delegata uz pismeno obrazloženje.*

*Zahtjev za izuzeće sudijskog para ili delegat mora se dostaviti najkasnije sedam /7/ dana prije početka takmičenja i ono važi do kraja takmičarske sezone i ne može se mijenjati u toku takmičarske sezone.*

*Sudijski par ili delegat koje je izuzelo više od 50% klubova učesnika takmičenja. Ne može suditi niti biti delegat u takmičenju.*

* Tekst člana 62. Propozicija takmičenja za Premijer ligu glasi:

*Domaćin utakmice je obavezan biti u prostoriji za sastavljanje zapisnika JEDAN (1) sat prije zakazanog termina utakmice sa svim potrebnim rekvizitima za sastavljanje zapisnika kao i gostujući predstavnik ekipe.*

*Domaćin utakmice pored svih ostalih rekvizita neophodnih za rad za zapisničkim stolom, i to:* ***četiri štoperice, pištaljka, žuti, crveni i plavi karton, oznake za time-out T1,T2 i T3 za obje ekipe, kartone za vođenje evidencije o isključenjima i za to pripadajuće stalke, mora*** *obezbijediti i* ***„karton povrijeđeni igrač“.*** *Kako bi se karton „povrijeđeni igrač“ višestruko koristio, trebao bi biti sačinjen od plastificiranog materijala, na način da s obje vidljive strane, omogućava* ***pisanje i brisanje broja povrijeđenog igrača****. Iz tog razloga potrebno je obezbijediti i marker-brisač set.*

*U skladu sa članom 4.ovih Propozicija****, domaćin utakmice je obavezan obezbijediti oznake za službena lica obje ekipe (A,B,C,D).***

***Ako se gore navedeno u stavu ne ispuni po bilo kom stavu ekipa domaćin utakmice će biti novčano kažnjena.***

* Tekst člana 85. Propozicija takmičenja za Premijer ligu glasi:

*U roku od četrdeset osam (48) sati, računajući od sata završetka utakmice,ekipa koja je izjavila žalbu, mora poštom, elektronskom poštom ili faksom dostaviti Komesaru takmičenja žalbu sa svim bitnim elementima i eventualnim prilozima.*

*Ekipa koja podnosi žalbu je obavezna na račun RS BiH, uplatiti taksu od 200,00 KM.*

*Ako ekipa podnosioc žalbe traži dodatnu ekspertizu, obavezna je snositi troškove ekspertske grupe koja sprovede istu.*

*U slučaju da podnosioc žalbe ne uplati taksu iz stava 4. ovog člana Komesar takmičenja neće ni započeti postupak razmatranja.*

* Tekst člana 86. Propozicija takmičenja za Premijer ligu glasi:

*Na odluku Komesara takmičenja nezadovoljna strana ima pravo podnijeti žalbu Drugostepenom organu-Takmičarskoj komisiji RS BiH i to u roku od osam (8) dana, računajući od datuma prijema prvostepene odluke.*

*Nezadovoljna strana iz stava 1. ovog člana, koja podnosi žalbu, je obavezna na odluku Komesara takmičenja o žalbi, uplatiti taksu u iznosu od 600,00 KM.*

*U slučaju da podnosioc žalbe ne uplati taksu iz prethodnog stava, žalbu će zaključkom odbaciti prvostepeni organ.*

* Tekst člana 95. Propozicija takmičenja za Premijer ligu za žene glasi:

*PLŽ u takmičarskoj sezoni 2022/2023, će brojati 11 ekipa.*

*Takmičenje će se provesti:*

*kroz ligaški dio takmičenja (jesen – proljeće) u kojem se odigrava po 11 kola.*

*Poredak ekipa u PLŽ nakon odigranih 22 kola se određuje na osnovu osvojenih bodova, a u skladu sa Članom 96. ovih Propozicija.*

*Dvije /2/ posljednje plasirane ekipe (10. i 11. mjesto) napuštaju PLŽ*.

*PLŽ u takmičarskoj sezoni 2023/2024 popunjava jedna ekipa i to ona koja bude uspješnije u razigravanju između prvaka 1.lige RS Republike Srpske i prvaka 1.lige Federacije BiH. Razigravanje će se organizirati odigravanjem 2 utakmice(jedne domaće i jedne gostujuće), pobjednik će biti ekipa koja bude ukupno  bolja u te 2 utakmice. Ukoliko nakon te 2 utakmice obje ekipe ostvare isti broj bodova, pobjednik će biti ekipa koja ima bolju gol razliku u te 2 utakmice. Ukoliko je ista i gol razlika nakon završetka 2.utakmice će se izvoditi sedmerci(obje ekipe po 5 sedmeraca).*

* Tekst člana 95. Propozicija takmičenja za Premijer ligu za muškarce glasi:

*PLM u takmičarskoj sezoni 2022/2023 za muške ekipe, će brojati šesnaest /16/ ekipa*

*Takmičenje će se provesti kroz ligaški dio takmičenja (jesen – proljeće) u kojem se odigrava 15 kola.*

*Poredak ekipa u PLM nakon odigranih 30 kola se određuje na osnovu osvojenih bodova, a u skladu sa čl. 96 ovih Propozicija.*

*5 posljednje plasiranih ekipa (koje su zauzele 12., 13., 14., 15. i 16. mjesto) napuštaju PLM.*

*PLM u takmičarskoj sezoni 2023/2024 popunjavaju tri /3/ ekipe i to: dva (2) prvaka Federalnih liga sjever i jug i prvak Prve lige Republike Srpske.*

* Tekst člana 96. Propozicija takmičenja za Premijer ligu glasi:

*Završni plasman određuje se na osnovu osvojenih bodova.*

*Ako dvije i više ekipa osvoji isti broj bodova, plasman se određuje na slijedeći način:*

* *u obzir se uzimaju međusobni rezultati ekipa o kojima je riječ,a poredak na tabeli se određuje na osnovu osvojenih bodova na tako dobijenoj mini tabeli,*
* *ako je broj bodova isti, bolje plasirana ekipa je ona koja ima bolju razliku datih i primljenih pogodaka na tako utvrđenoj mini tabeli,*
* *ako je razlika datih i primljenih pogodaka jednaka, bolje plasirana ekipa je ona koja je postigla više pogodaka u gostima,*
* *ako se ni tako ne može odrediti poredak, žrijebom će se odlučiti koja je ekipa bolje plasirana.*
* *Ako je riječ o mjestu koje odlučuje prvaka ili prelazak u niži rang takmičenja, odigrat će se jedna utakmica na neutralnom terenu ili ako je više od dvije ekipe, igraće se turnir na neutralnom terenu po jednostrukom bod sistemu, koji određuje UO RS BiH.*

*Ako utakmica završi neriješeno, igraju se produžeci dva (2) puta po pet (5)minuta.*

*Ako i tada rezultat bude neriješen, pobjednik će se dobiti izvođenjem sedmeraca.*

* **Član 97. Propozicija takmičenja za Premijer ligu BiH se briše, te je potrebno uskladiti brojeve članova u skladu sa navedenom izmjenom;**
* Tekst člana 98. Propozicija takmičenja za Premijer ligu glasi:

*Ekipa koja je prekršila pojedine ili više odredbi ovih Propozicija se kažnjava. Sve kazne iz ovih Propozicija u ponovljenom slučaju mogu se udvostručiti u odnosu na prethodnu kaznu.*

*Visinu i način uplate kotizacije iz stava 1. ovog člana se određuje odlukom UO RS BiH.*

* *Tekst člana 101. Propozicija takmičenja za Premijer ligu glasi:*

*Diskvalifikacija se izriče igraču i službenoj osobi ekipe.*

*Ekipa čija službena osoba ili igrač, bude diskvalifikovan, kaznit će se novčanom kaznom.*

*Igrač ili službena osoba može biti kažnjena i sa jednom ili više utakmica ne igranja ili vršenja službene dužnosti, što zavisi od težine učinjenog prekršaja.*

***Kazna ne igranja ili vršenja službene dužnosti izvršiti će se na utakmicama Premijer lige ili KUP-a, koje su sljedeće prema kalendaru/rasporedu igranja nakon izricanja disciplinske mjere.***

***Izrečena disciplinska mjera primjenit će se na utakmici koja se odgodi, a izrečena disciplinska mjera se na nju odnosila prije njenog odgađanja.***

***Izrečena disciplinska mjera smatra će se izvršenom samo na onoj utakmici koja je zapisnički verificirana.***

*Ne važi automatska suspenzija, ako protiv prekršioca nije podnijeta prijava u dopunskom ili u izvještaju uz zapisnik sa utakmice od strane sudija ili delegata utakmice.*

*Službenoj osobi kojoj se izrekne direktna diskvalifikacija (crveni karton) automatski važi suspenzija od najmanje jedne utakmice, za izricanje druge direktne diskvalifikacije važi suspenzija od najmanje dvije utakmice ili u zavisnosti od kazne pri izricanju prve direktne diskvalifikacije kada se primjenjuje kazna po progresivnom principu, za izricanje treće direktne diskvalifikacije važi suspenzija od najmanje pet utakmice ili u zavisnosti od kazne pri izricanju druge direktne diskvalifikacije kada se primjenjuje kazna po progresivnom principu i pokretanje disciplinskog postupka.*

*Komesar takmičenja ima pravo pokrenuti disciplinski postupak i za prvo i drugo izricanje direktne diskvalifikacije.*

* Tekst člana 102. Propozicija takmičenja za Premijer ligu glasi:

*Službena osoba koja dobije opomenu se upozorava na korektno ponašanje za prvi put (obavezno evidentiranje po ekipi), a za svaku narednu opomenu, klub će se kazniti novčanom kaznom, progresivnim principom od 50,00KM do maksimalnog iznosa od 400,00 KM.*

* Tekst člana 103. Propozicija takmičenja za Premijer ligu glasi:

*Ekipa čija službena osoba bude isključena na 2 minuta, kaznit će se novčanom kaznom.*

* Tekst člana 105. Propozicija takmičenja za Premijer ligu glasi:

***NOVČANE KAZNE IZREČENE NA OSNOVU POVREDA OVIH PROPOZICIJA***

*Član Kazna Iznos*

***II DVORANA***

*3. Novčani iznos 300,00 KM*

*4. Novčani iznos 400,00 KM*

*5. Novčani iznos 500,00 KM*

*6. Novčani iznos 400,00 KM*

*7. Novčani iznos 500,00 KM*

***VI EKIPE***

*23. Novčani iznos 500,00 KM*

*24. Novčani iznos 500,00 KM*

*26. Novčani iznos 500,00 KM*

*29. Novčani iznos 150,00 KM po igraču / službenom licu*

*32. Novčani iznos 400,00 KM*

*33.4. Novčani iznos 400,00 KM*

*33.5. Novčani iznos 1.000,00 KM*

***VII ORGANIZACIJA UTAKMICE***

*34. Novčani iznos 200,00 KM*

*35. Novčani iznos 500,00 KM*

*36. Novčani iznos 500,00 KM*

*38. Novčani iznos 200,00 KM*

*39. Novčani iznos 500,00 KM*

*40. Novčani iznos 200,00 KM*

*41. Novčani iznos 500,00 KM*

*42. Novčani iznos 1.000,00 KM*

*43. Novčani iznos od 500,00-2.500,00 KM*

*43.4.Zabrana nastupa u dvorani 1 do 6 utakmica*

*46. Novčani iznos 200,00 KM*

*47. Novčani iznos 2.000,00 KM*

*48. Novčani iznos 200,00 KM*

*49. Za delegate/službena lica veza član 104.*

*50. Novčani iznos 200,00 KM i delegate/službena lica veza član 104.*

***VIII - SLUŽBENE OSOBE UTAKMICE***

*62. Novčani iznos 400,00 KM*

*66. Novčani iznos 500,00 KM po igraču ili pripadniku*

*68. Novčani iznos 500,00 KM*

*70. Novčani iznos 300,00 KM po osobi za zapisničkim.stolom*

*71. Novčani iznos 500,00 KM*

*74. Za delegate/službena lica veza član 104.*

***XIV - KAZNENE ODREDBE***

*99. Novčani iznos 300,00 KM*

*100. Novčani iznos 250,00 KM*

*101. Novčani iznos 50,00 KM*

*102. Novčani iznos 200,00 KM*

*103. Novčani iznos 300,00 KM*

*Sve novčane kazne koje je izrekao Komesar takmičenja moraju se uplatiti u propisanom vremenskom roku.*

*Izjavljena žalba na odluke Komesara takmičenja ne odgađa izvršenje odluke.*

*Propozicije takmičenja Premijer lige BiH za muškarce i žene čine sastavni dio ovog zapisnika.*

**Add 3: Izvlačenje parova za takmičarsku sezonu 2022/23**;

Takmičarski brojevi Premijer lige BiH za muškarce za sezonu 2022/2023 su:

1. RK SLOBODA
2. RK BOSNA VISPAK
3. RK LEOTAR
4. MRK ISKRA
5. RK IZVIĐAČ
6. RK VOGOŠĆA
7. RK KRIVAJA
8. RK KONJUH
9. RK HERCEGOVINA
10. MRK GORAŽDE
11. RK GRADAČAC
12. MRK SLOGA
13. RK MAGLAJ
14. RK BORAC M:TEL
15. RK KAKANJ
16. RK GRAČANICA

Takmičarski brojevi Premijer lige BiH za žene za sezonu 2022/2023 su:

1. ŽRK MIRA
2. ŽRK ILIDŽA
3. ŽRK KRIVAJA
4. HRK GRUDE
5. RK HADŽIĆI
6. HŽRK ZRINJSKI
7. ŽRK JEDINSTVO
8. ŽRK IZVIĐAČ
9. ŽRK BORAC
10. ŽRK SLOGA 2013
11. ŽRK KNEŽOPOLJKA

**Add 4: Odluka o registrovanju i licenciranju (nosioci i rokovi);**

***Zaključak: Zadužuje se gosp. Vladimir Branković da u što kraćem roku napravi besplatno privremeno rješenje na osnovu koga će savez izvršiti licenciranje.***

**Add 5: Prijedlog odluke u vezi organizacije sudijskih i trenerskih seminara;**

Upravnom odboru RS BiH je dostavljen dopis Komisije za RINCK, kojim se predlaže da seminar za trenere u Grudama u okviru 5. Festivala Rukometa u Grudama bude priznat trenerima u BiH kao ‘’zajednički i obavezni godišnji seminar za sve rukometne trenere u BiH’’. Seminar se održava u Grudama u periodu od 01.-03.09.2022. godine, na kome su neki od predavača Hrvoje Horvat, Lino Červar, Ivano Balić, Lidija Bojić ispred Metodske komisije EHF-a,..

Gosp. Vladimir Branković je predložio da se također, organizuje dodatni seminar u Doboju, tokom Međunarodnog rukometnog TV turnira šampiona ‘’Doboj 2022’’, koji se održava u periodu 23.-27.08.2022. godine. Organizaciju seminara bi trebala preuzeti Komisija za RINCK.

***Zaključak: Upravni odbor RS BiH donosi odluku da su rukometni treneri u BiH obavezni da prisustvuju jednom od dva seminara, koji će se održati u Grudama i Doboju, a što je uslov za licenciranje po RINCK konvenciji za narednu takmičarsku sezonu 2022/2023.***

Udruženje rukometnih sudija Kantona Sarajevo je dostavilo prijedlog zajedničkog održavanja seminara sa sve sudije i kontrolore/delegate.

***Zaključak: Zbog nedostatka vremena sudijski seminari za ovu sezonu će biti održani u organizaciji članica saveza posebno, a na narednim sjednicama UO RS BiH će se razmatrati mogućnost organizovanja zajedničkog seminara. Gosp. Boris Šatordžija je potrebno da prisustvuje svim seminarima, a radi prenošenja informacija sa seminara šefa sudija EHF-a.***

***Sudijske organizacije su dužne dostaviti liste sudija najkasnije do 03.09. do 18:00 sati.***

***Upravni odbor RS BiH usvaja prijedlog uvođenja A, B i C listi za sudija i kontrolore.***

**Add 6: Odluka o organizaciji dvomeča susreta ženske reprezentacije protiv selekcije Grčke;**

Gosp. Emir Dautović ispred Rukometnog saveza USK dostavio je prijedlog da RS USK bude domaćin utakmica ženske seniorske reprezentacije BiH protiv reprezentacije Grčke.

Rukometni savez Grčke je dostavio prijedlog da se obje utakmice pretkvalifikacija za Svjetsko prvenstvo u rukometu igra u BiH, na način da RS BiH pripadaju medijska prava i obaveze prijenosa utakmica, da RS BiH snosi troškove smještaja za 21 osobu za 4 dana, a da troškove EHF službenih osoba snose obje federacije podjednako.

***Zaključak: Upravni odbor RS BiH donosi odluku da se utakmice pretkvalifikacija za Svjetsko prvenstvo u rukometu za žene igraju u Cazinu, 03.11.2022. godine sa početkom u 20:00 sati i 05.11.2022. godine sa početkom u 17:00 sati. Prihvataju se prijedlozi RS Grčke i RS USK.***

**Add 7: Informacija o obavljenim razgovorima sa selektorom ženske seniorske reprezentacije;**

Gosp. Zoran Trlin obavijestio je UO RS BiH da je razgovarao sa gosp. Rovčanin Radanom te da je spreman na sporazum u smislu da mu RS BiH isplati 5 plata.

***Zaključak: Zadužuju se gosp. Zoran Trlin i gosp. Darko Savić da ponovo razgovaraju sa gosp. Rovčanin Radanom te da predlože sporazum da se dugovanja isplate u iznosu od 7.000,00 EUR (četiri plate), te da se predloži saradnja za okupljanje u septembru i oktobru/novembru u iznosu od 3.500,00 EUR + putni troškovi. O daljoj saradnji i uslovima bi pregovarali nakon utakmica pretkvalifikacija za Svjetsko prvenstvo za žene.***

**Add 8: Informacija o obavljenim razgovorima u vezi arbitražnog postupka bivšeg selektora Obrvana;**

Gosp. Vladimir Branković obavjestio je članove Upravnog odbora RS BiH da je razgovarao sa advokatom gosp. Obrvana, te da isti ne planiraju da povuku svoje zahtjeve. U skladu sa zaključkom sa prethodne sjednice angažovao je advokata, gosp. Andreja Obradovića koji je dostavio Evropskom arbitražnom sudu izjašnjenje na tužbu gosp. Obrvana u predviđenom roku. Izjašnjenje i prevod istog dostavljeni su članovima UO RS BiH.

**Add 9: Informacija o obavljenim razgovorima sa kandidatom za funkciju selektora muške reprezentacije;**

Gosp. Kenan Magoda informisao je članove Upravnog odbora RS BiH da je razgovarao sa gosp. Irfanom Smajlagićem na temu angažovanja istog na funkciju selektora muške seniorske reprezentacije BiH. Gosp. Smajlagić ima dva uslova za eventualni angažman, a to je da RS BiH obezbjedi okupljanja omladinskih selekcija kojima bi on lično prisustovao, zatim obilazio klubobe, motivisao igrače,… Za pomoćnike bi imenovao Doborac Damira, Čolina Tonija i Mikić Mirka. Predlaže način rada da bude na raspolaganju tokom cijele godine. Finansijski uslov je 5.000,00 eura mjesečno, što bi uključivalo i troškove smještaja u Sarajevu.

***Zaključak: Potrebno je da gosp. Smajlagić dostavi detaljan plan rada i uslove za njegov angažman.***

**Add 10: Informacija o aktivnostima oko sprovedbe skupštinskih odluka u Ministarstvu pravde BiH;**

Pravni zastupnik RS BiH, gosp. Semir Zukić dostavio je informaciju da je zahtjev za upis promjena u registar udruženja Ministarstva pravde BiH podnešen 18.07.2022. godine, a dopuna zahtjeva 28.07.2022. godine, te da je trenutno zahtjev u obradi u Ministartsvu pravde BiH i uskoro se može očekivati odluka.

**Add 11: Informacija o obavljenim razgovorima sa kandidatom za funkciju generalnog sekretara RS BiH;**

Gosp. Kenan Magoda i gosp. Vladimir Branković informisali su članove UO RS BiH da su razgovarali sa gosp. Tarikom Smajovićem. Predlažu imenovanje Tarika Smajovića za v.d. generalnog sekretara RS BiH, na period od 3 mjeseca, a po ugovoru o djelu sa mjesečnom naknadom u iznosu od 2.500,00 KM, te bonusi u iznosu od 10% od sponzorskih ugovora sa sponzorima privatnog kapitala.

***Zaključak: Upravni odbor RS BiH jednoglasno imenuje gosp. Tarika Smajovića za v.d. generalnog sekretara na period od 3 mjeseca sa predviđenom mjesečnom naknadom u iznosu od 2.500,00 KM, te bonusi u iznosu od 10% od sponzorskih ugovora sa sponzorima privatnog kapitala. Potrebno sačiniti ugovor o djelu sa gosp. Smajovićem u skladu sa navedenim uslovima.***

**Add 12: lzbor članova stalnih komisija RS BiH;**

Rukometni savez RS i Rukometni savez FBiH (koji se sastoji od rukometnih saveza kantona i Rukometnog saveza Herceg Bosne) dostavili su prijedloge za imenovanje članova stalnih komisija i pravnih tijela RS BiH.

UO RS BiH je razmatrao navedene prijedloge, te je konstantovano da navedeni prijedlozi nisu u skladu sa čl. 17, stavka 2 Statuta RS BiH.

***Zaključak: RS BiH traži od RS RS i RS FBIH (koji se sastoji od rukometnih saveza kantona i Rukometnog saveza Herceg Bosne) da dostave korigavane prijedloge za članove komisija u skladu sa čl. 17 Statuta RS BiH, najkasnije do 08.08.2022***

**Add 13: Informacija i usvajanje načina finansijskog funkcionisanja saveza za narednu sezonu;**

U skladu sa zaključkom prethodne sjednice UO RS BiH, poslata je molba sa prijedlogom poslovne saradnje, odnosno ustupanja dijela djelatnosti RS BiH Rukometnom savezu FBiH. Do održavanja 3. sjednice RS BiH nije stigao odgovor RS FBiH.

Gosp. Dario Pušić, kao dopredsjednik RS FBiH, informisao je članove UO RS BiH da je RS FBiH proslijedio molbu svom pravnom zastupniku, koji je dao negativno mišljenje na navedeni prijedlog. Svakako dostavljenja molba RS BiH će biti na dnevnom redu na slijedećoj sjednici UO RS FBIH. Dodao je da ovaj način funckcionisanja RS BiH nije trajno rješenje. Predložio je da RS BiH prihvati stari ID broj, a da uporedo posluje i putem podračuna, kako bi imao finansijska sredstva na raspolaganju, te da uđe u pregovore sa potražiocima.

Gosp. Kenan Magoda informisao je članove UO RS BiH da je imao sastanke sa predstavnicima kompanija M:tel i BH Telecom. Kompanija M:tel nije zainteresovana za sponzorsku saradnju sa Rukometnim savezom BiH. Kompanija BH Telecom ponudu i dalje smatra aktivnom. Nepotpisivanjem ugovora do ovog trenutka izgubljeno je cca. 70.000,00 KM od ukupnog ugovora ali bi svakako se moglo naplatiti cca. 80.000,00 KM. RS BiH još uvijek ima opciju da prihvati ponudu. Također, dodao je da smatra da RS BiH treba da prihvati ID broj te da počne rješavati probleme i dugovanja. Ukoliko novi saziv RS BiH ne promjeni stav prema problematici ID broja gubi svrhu imenovanja. Dodao je da možemo imati na raspolaganju neka sredstva, kao npr. od ugovora sa BH Telecomom i grant Ministarstva civilnih poslova, te da ovaj UO RS BiH može vratiti barem dio dugovanja i olakšati posao drugim ljudima poslije.

***Nakon duže rasprave, Upravni odbor RS BiH donosi zaključke kako slijedi:***

* ***Zadužuje se kancelarija RS BiH da dostavi svim članovima UO RS BiH ponudu i prijedlog ugovora sa BH Telecomom;***
* ***Zadužuje se generalni sekretar da informiše UO RS BiH o potrebnim aktivnostima i pravnoj procedure za prihvatanje ID broja.***
* ***Nastavlja se finansijsko poslovanje u skladu sa ugovorom o poslovnoj saradnji/ugovorom o privremenom ustupanju dijela djelatnosti;***
* ***Nalaže se odgovornim osobama u subjektima s kojima RS BiH ima ugovore o privremenom ustupanju dijela djelatnosti, da se bilo kakva isplata sredstava sa podračuna kod njih koji se koristi za potrebe RS BiH može izvršiti ISKLJUČIVO u skladu sa ugovorom, tj samo na temelju naloga koji su potpisale sve tri ovlašetene osobe RS BiH (predsjednik i dva dopredsjednika). Isto tako se nalaže da se redovito, bez odlaganja, nakon svake promjene stanja na podračunima mora dostaviti bankovni izvod, generalnom sekretaru te predsjedniku i dvojici dopredsjednika RS BiH.***

**Add 14: Informacije o dužnicima saveza i zauzimanje stava po istom;**

***Zaključak: Potrebno da kancelarija RS RS utvrdi tačno stanje dugovanja klubova, uključujući i klubove koji više ne nastupaju u Premijer ligi BIH. Klubovi koji nisu izmirili dugovanja prema RS BiH, ne mogu biti žrijebani u nižim rangovima takmičenja za sezonu 2022/2023.***

**Add 15: Odluka o parametrima koje treba da sadrži ponuda za održavanja elektronske baze podataka, web stranice i aplikacije;**

U skladu sa zaključkom UO RS BiH sa prethodne sjednice, gosp. Branko Vukojević je dostavio prijedlog informatizacije/digitalizacije RS BiH.

***Zaključak: Upravni odbor RS BiH jednoglasno usvaja dostavljeni prijedlog. Potrebno je da se raspiše javni poziv u skladu sa dostavljenim prijedlogom.***

**Add 16: Razmatranje angažovanja pravnog zastupnika saveza;**

Gosp. Vladimir Branković je predložio angažovanje gosp. Andreja Obradovića kao pravnog zastupnika RS BiH na 3 mjeseca, koji bi radio bez finansijske naknade.

**Zaključak: UO RS BiH jednoglasno donosi odluku o raskidu saradnje sa gosp. Semirom Zukićem. Angažuju se gosp. Andrej Obradović kao pravni zastupnik RS BiH na 3 mjeseca.**

**Add 17: Razmatranje zapošljavanja još jednog službenika saveza;**

***Zaključak: Upravni odbor RS BiH trenutno neće zapošljavati više službenika u kancelariju RS BiH.***

**Add 18: Informacije o prostorijama saveza;**

***Zaključak: Zadužuje se generalni sekretar da se u narednom periodu aktivno uključi u rješavanje problema u vezi prostorija saveza.***

**Add 19: Razno;**

Gosp. Vladimir Branković naveo je da u proteklom periodu se dešavalo da neovlaštene osobe komuniciraju sa savezom i predstavljaju klub, da se vršila preregistracija klubova u toku takmičarske sezone gdje su zadržavali sva prava, a oslobodili se obaveza, te time činili štetu igračima, trenerima, klubovima i savezu. Predložio je da se od klubova zatraži dostavljane službenih informacija i dokumentacije.

***Zaključak: Zadužuje se kancelarija RS BiH da od klubova Premijer lige zatraži dostavljanje slijedećih podataka: datum osnivanja, adresa na kojoj je klub prijavljen, osoba ovlaštena za zastupanje, žiro račun preko kojeg klub posluje, poreski broj, službeni e-mail kluba, kontakt podatke osobe ovlaštene za zastupanje i predstavljanje kluba, broj telefona kluba, web stranica kluba, zvanične stranice kluba na društvenim mrežama i dokumentaciju: izvod iz registra i uvjerenje o ID/PDV broju (dokumentacija ne smije biti starija od 3 mjeseca). Rok za dostavu navedenih informacija i dokumentacije je 15 dana od prijema dopisa.***

Sjednica je završena u 18:30 h.

ZAPISNIK SAČINILA:

Nijazeta Husić

|  |  |  |
| --- | --- | --- |
| **Potpredsjednik RS BiH** | **Predsjednik RS BiH** | **Dopredsjednik RS BiH** |
| Vladimir Branković | Kenan Magoda | Slobodan Zadro |

**M.P.**

Dostavljeno:

* UO RS BIH
* a/a